b"\n_START_ARTICLE_\nEvropsko prvenstvo v nogometu 2016\n_START_SECTION_\nKvalifikacije\n_START_PARAGRAPH_\nZa nastop na prvenstvu se je skupaj potegovalo 53 ekip za 23 mest na turnirju. Francija, kot gostitelj je imela mesto na prvenstvu \xc5\xbee zagotovljeno. Gibraltar je prvi\xc4\x8d tekmoval v kvalifikacijah za evropsko prvenstvo. _NEWLINE_Vseh 53 dr\xc5\xbeavnih reprezentanc je bilo razdeljenih v osem skupin po \xc5\xa1est ekip in eno skupino po pet ekip. Zmagovalci skupin in drugouvr\xc5\xa1\xc4\x8deni ter najbolj\xc5\xa1a tretja ekipa, so si zagotovile neposredno uvrstitev na turnir. Ostalih osem tretjouvr\xc5\xa1\xc4\x8denih ekip pa je tekmovalo v dodatnih kvalifikacijah, v dveh tekmah (ena odigrana doma in ena v gosteh), kjer so se le \xc5\xa1tiri oziroma zmagovalci uvrstili na prvenstvo.\n_START_SECTION_\nLogotip in slogan\n_START_PARAGRAPH_\nUradni logotip je bil predstavljen 26. junij 2013 v Pavillon Cambon Capucines v Parizu. Logotip temelji in je zasnovan na temo Praznovanje umetnosti nogometa (Celebrating the art of football), ki prikazuje pokal Henrija Delaunaya z barvami francoske zastave (modra, bela in rde\xc4\x8da), obdan pa z me\xc5\xa1anico oblik in linij, ki predstavljajo razli\xc4\x8dne umetnostna gibanja in nogometne elemente. _NEWLINE_Uradni slogan turnirja je bil predstavljen 17. oktobra 2013: Le Rendez-Vous.\n_START_SECTION_\nMaskota\n_START_PARAGRAPH_\nMaskoti nogometnega evropskega prvenstva 2016 v Franciji je ime Super Victor. Nasmejanemu fantku superheroju v barvah Francije so ime izbirali obiskovalci spletne strani Evropske nogometne zveze. Obiskovalci so izbirali med tremi predlogi, Driblou, Goalix in Super Victor, zadnji pa je v glasovanju dobil 49 odstotkov glasov. Goalix je dobil 27 odstotkov, preostalih 25 pa Driblou. _NEWLINE_Maskota se je prvi\xc4\x8d javno predstavila 18. novembra na stadionu Velodrome v Marseillu, kjer sta se na prijateljski tekmi pomerila Francija in \xc5\xa0vedska._NEWLINE_Maskota je otrok kot vsi ostali. Rojen je v majhnem mestu v Franciji. Njegov o\xc4\x8de je bil dober nogometa\xc5\xa1, od malih nog pa je rad igral nogomet s prijatelji. Ni tako dober kot o\xc4\x8de, ampak se vselej trudi izbolj\xc5\xa1ati svoje ve\xc5\xa1\xc4\x8dine. Najpomembnej\xc5\xa1e mu je, da se zabava in igra v duhu fair playa, so maskoto opisali na Uefini spletni strani._NEWLINE_Superheroj je postal med igro nogometa s prijatelji, ko je izvedel prosti strel, \xc5\xbeogo pa poslal \xc4\x8dez ograjo. Med iskanjem je na\xc5\xa1el staro, magi\xc4\x8dno skrinjo. V njej je na\xc5\xa1el rde\xc4\x8de ogrinjalo, nove nogometne \xc4\x8devlje in uradno \xc5\xbeogo EP 2016. Takoj ko si jih je nadel, je lahko storil veliko novih nogometnih vragolij. _NEWLINE_Njegova misija na turnirju stare celine bo, da se zabava z navija\xc4\x8di s celega sveta in slavi nogomet.\n_START_SECTION_\nUradna \xc5\xbeoga\n_START_PARAGRAPH_\nUradna \xc5\xbeoga nogometnega prvenstva UEFA EUROTM 2016 Beau Jeu, v prevodu \xc4\x8cudovita igra, je tesno povezana s Francijo, gostiteljico prvenstva. Na \xc5\xbeogi se prelivajo modra, bela in rde\xc4\x8da barva iz francoske trobojnice, napis EURO in 2016 pa obdajajo srebrni poudarki, ki spominjajo na glavno nagrado prvenstva. Adidas je \xc5\xbeogo razvijal 18 mesecev; pri njenem oblikovanju je prevzel najbolj\xc5\xa1e elemente Brazuce, s katero so nogometa\xc5\xa1i lansko leto igrali na svetovnem prvenstvu v Braziliji, ter ji dodal kan\xc4\x8dek francoske elegance. \xc5\xbdoga ohranja inovativno strukturo in edinstveno simetri\xc4\x8dnost \xc5\xa1estih identi\xc4\x8dnih plo\xc5\xa1\xc4\x8d, hkrati pa prina\xc5\xa1a izbolj\xc5\xa1ave v strukturi povr\xc5\xa1ine, ki zagotavljajo \xc5\xa1e bolj\xc5\xa1i oprijem in okrepljeno vidnost med igro._NEWLINE_\xc5\xbdogo je na svojem Instagram profilu prvi razkril eden najbolj\xc5\xa1ih francoskih nogometa\xc5\xa1ev vseh \xc4\x8dasov Zin\xc3\xa9dine Zidane._NEWLINE_\xc5\xbdoga je bila uporabljena le v skupinskem delu tekmovanja, v izlo\xc4\x8dilnem delu pa jo je nadomestila \xc5\xbeoga imenovana Fracas, v prevodu Krik, ki naj bi predstavljala hrup in kri\xc4\x8danje navija\xc4\x8dev ter zmagovito miselnost.\n_START_SECTION_\nUradna pesem\n_START_PARAGRAPH_\nUradna himna evropskega prvenstva je This One's For You (Tale je za vas), ki jo izvaja David Guetta, skupaj z Zaro Larsson."